Torstai 7.1.2016 klo 16.18
Ron Wilson aikoo seuraavaksi keskittyä golfiin.
Kokenut Ron Wilson (kesk.) valmensi USA:n maajoukkuetta nuorten MM-kisoissa. (AOP)
Nuorten MM-kisoissa lausunnoillaan hämmentänyt USA:n luotsi kertoo, ettei hän aio jatkaa nuorten maajoukkueen valmentajana.
- En halua tehdä tätä uudelleen. Uskoisin niin, Wilson kertoi pronssimatsin jälkeen Toronto Starille.
- En usko, että olen tulossa takaisin. Halusin tehdä tämän kerran ja nähdä, millaista on valmentaa tällä tasolla. Tein sen. Voitimme pronssia. Se ei ole sama asia kuin kulta, mutta sentään jotain.
Yhdysvallat voitti Ruotsin pronssiottelussa 8-3.
Wilson hämmensi lausunnoillaan ennen välieräottelua Venäjää vastaan. Yhdysvallat oli noussut turnauksen ykkössuosikiksi, mutta välieräsuoritus oli kaikkea muuta kuin häikäisevä. Venäjä voitti ottelun 2-1.
Wilson antoi ennen välierää erikoisen haastattelun TSN:lle.
- En osaa nimetä yhtään pelaajaa Venäjän joukkueesta. Se on varmaankin hyvä asia, Wilson sanoo.
Valmentajalta tiedusteltiin, miksi ihmeessä se olisi hyvä asia.
- Tunnetko sinä yhtään Venäjän pelaajaa? Et, ja minä olen samassa veneessä. En ole koskaan nähnyt heidän pelaavan, Wilson vastaa.
Valmentajalta kysyttiin myös, aikooko hän tehdä edes hieman taustaselvitystä.
- En aio. Aiomme vain... Me pelaamme yhdessä joukkueena ja aion luottaa siihen, Wilson totesi.
Jälkikäteen ajateltuna Wilsonin olisi ehkä kannattanut tarkkailla vastustajaansa edes hieman tarkemmin.
USA:n tähtipelaaja Auston Matthews kuitenkin puolusti Wilsonia turnauksen jälkeen. Hän sanoi, että koko joukkue piti valmentajan tyylistä.
- Hän oli todella rento ja rehellinen kaikkia kohtaan. Oli hienoa, että hän toimi valmentajanamme.
Wilson, 60, on tehnyt pitkän pelaaja- ja valmentajauran NHL:ssä. Viimeksi hänet nähtiin taalaliigassa Toronton päävalmentajana. Hän sai potkut maaliskuussa 2012.
Lähteet: TSN ja Toronto Star
Juttua muokattu. Korjattu oikea lopputulos pronssiotteluun USA-Ruotsi.